Pretty Cure

er en række japanske magical girl animeserier skabt af Izumi Todo og produceret af Asahi Broadcasting Corporation og Toei Animation. Det begyndte i 2004 med Futari wa Pretty Cure og er fortsat med nye serier hvert år, så man i 2022 kom op på den 19. af slagsen med Delicious Party Pretty Cure. Sammenlagt er der lavet over 900 afsnit, hvortil kommer film, mangaer, videospil og kigurumi-shows.

Plot 
Hver serie fokuserer på en gruppe piger, oftest japanske skolepiger i andet år i mellemskolen (svarer til 8. klasse), der får specielle ting, der gør det muligt for dem at forvandle sig til de legendariske krigere Pretty Cure (eller PreCure). Med hjælp fra væsener kendt som feer bruger Pretty Cure deres magiske evner og forstærkede kræfter til at kæmpe mod onde magter og organisationer, der skaber monstre for at bringe ulykker til Jorden og fremme deres planer. I takt med at serierne skrider frem, og stærkere modstandere dukker op, får pigerne nye magiske ting, nye evner og nogle gange nye allierede til at hjælpe dem i kampen mod det onde. De enkelte serier har desuden forskellige temaer så som glæde, kærlighed, drømme, musik og eventyr.

Anime- og mangaserier 
Der er pr. 2022 lavet nitten animeserier, heraf to direkte forsættelser af foregående serier. De seksten første serier blev alle sendt fra første søndag i februar til sendt sidste søndag i januar året efter og var på mellem 47 og 50 afsnit. Den 17. serie, Healin' Good PreCure, måtte imidlertid holde en pause på to måneder mellem 12. og 13. afsnit på grund af coronaviruspandemien i 2020 og endte med at blive på 45 afsnit. Den efterfølgende serie, Tropical-Rouge! Pretty Cure, fik premiere tre uger senere end normalt, 28. februar 2021. Den endte efter 46 afsnit 30. januar 2022, hvorefter Delicious Party Pretty Cure tog over 6. februar 2022.

I løbet af serierne optræder der i alt 73 Pretty Cure fordelt på 17 hold med mellem to og seks i hver. Dertil kommer så , der optræder i nogle af All Stars-filmene. I nogle af serierne er der desuden forskellige engangsoptrædende Pretty Cure, men de regnes normalt ikke med. Siden slutningen på HappinessCharge PreCure! i 2015 har det desuden været en tradition, at den ledende Pretty Cure i den stoppende serie afslutter sidste afsnit med at introducere den ledende Pretty Cure i den nye serie. Siden slutningen på Maho Girls PreCure! i 2017 har den ledende Pretty Cure i den nye serie desuden medvirket i selve det sidste afsnit i den stoppende serie.

Alle animeserierne er blevet omsat til manga illustreret af duoen Futago Kamikita og udgivet i Kodanshas magasin Nakayoski.

Hverken anime- eller mangaserier er oversat til dansk. Den første animeserie, Futari wa Pretty Cure, blev oversat til tysk af Universum Film og RTL i 2005 og til engelsk af Ocean Productions for udsendelse i Canada i 2009 under titlen Pretty Cure. Den fjerde serie, Yes! PreCure 5, blev dubbet til engelsk af William Winckler Productions. Saban Brands har desuden lavet en engelsk dubbet udgave af den niende animeserie, Smile PreCure!, under navnet Glitter Force, der blev offentliggjort på Netflix 18. december 2015. En dubbet udgave af den tiende serie, DokiDoki! PreCure, havde premiere på Netflix 18. august 2017 under navnet Glitter Force Doki Doki. I 2017 overtog Toei Animation Glitter Force-varemærket fra Saban Brands. I 2018 erhvervede Hasbro rettighederne til navnene og brandet. Pr. 2020 har Toei Animation Inc. de internationale rettigheder til franchisen, inklusive Glitter Force-brandet. Kirakira ☆ PreCure a la Mode, Healin' Good PreCure og Tropical-Rouge! Pretty Cure streames af Crunchyroll.

Film 
Med Futari wa Pretty Cure Max Heart som den første har hver animeserie fået en animefilm i biograferne i løbet af efteråret, idet Max Heart dog også fik en om foråret. Fra 2009 til 2016 blev der desuden udgivet Pretty Cure All Stars-film hvert forår med alle de faste Pretty Cure fra alle serier indtil da. Fra 2017 er der hvert forår udgivet film med de faste Pretty Cure fra de tre seneste serier de år. I efteråret 2018 blev der desuden lavet en film med alle Pretty Cure indtil da i stedet for en kun med årets serie, Hugtto! PreCure. Filmen med titlen Hugtto! PreCure Futari wa Pretty Cure: All Stars Memories blev efterfølgende optaget i Guinness Rekordbog for "flest magiske krigere i en animefilm" med i alt 55 Pretty Cure-piger med talende roller. I 2020 medførte coronaviruspandemien, at forårets film med de nyeste Pretty Cure måtte udskydes til efteråret. Det års serie, Healin' Good PreCure, fik så til gengæld en crossover med Yes! PreCure 5 GoGo! i marts 2021. 2021-serien Tropical-Rouge! Pretty Cure fik tilsvarende en crossover med HeartCatch PreCure! i oktober 2021.

Pr. september 2022 er der udgivet i alt atten film baseret på animeserier, ni All Stars-film og fire film med kun de nyeste Pretty Cure.

Film baseret på animeserier

All Stars

Andre

Elektroniske spil 
Bandai Namco Entertainment (tidligere Bandai) har produceret en række videospil til forskellige konsoller og arkademaskiner.

Videospil

Arkadespil 
  (2007~fortløbende)

Læringsspil 
  (2004, Sega Pico)
  (2005, Beena)
  (2006, Beena)
  (2008, Beena)
  (2009, Beena)
  (2010, Beena)
  (2011, Beena)

Tv-serie 

For at fejre at franchisen runder sin 15. sæson blev der sendt en tv-serie ved navn  i Japan fra 8. april til 10. juni 2018. Serien følger en gruppe håbefulde dubbere, heriblandt Haruka Fukuhara der lagde stemme til Himari Arisugawa/Cure Custard i Kirakira PreCure a la Mode. Haruka Tomatsu, der lagde stemme til Iona Hikawa/Cure Fortune i HappinessCharge PreCure! medvirker også.

Kigurumi-shows 

Sideløbende med at animeserierne sendes i tv, afholdes der også shows for børn i forlystelsesparker, indkøbscentre mv. Skuespillerne er iført kigurumi, dvs. kostumer og masker der fuldstændig dækker dem, så de ligner figurerne fra den aktuelle serie. Iført disse kostumer mimer de så til et lydspor indtalt af dubberne af animeserien. Showene kan være simple shows på en halv time eller mere omfattende musicals på tre kvarter eller halvanden time, der i så fald kan opføres på en indendørs teaterscene. Efter showene kan publikum eventuelt få signerede plakater eller billeder og trykke hånd med Pretty Cure-pigerne.

Indimellem afholdes der også All Stars-show, hvor man samler figurer fra de forskellige serier. I stedet for en egentlig handling optræder de her med sang og dans enten samlet, fordelt i grupper fra de enkelte serier eller i grupper på tværs af serierne. Disse shows kan bestå af omkring 20 aktører iført hver deres kigurumi-kostume, hvor de yngste serier er fuldt repræsenteret, mens de ældre serier kan supplere dem med en figur hver. Shows med samtlige Pretty Cure er også forekommet, men i takt med at nye serier kom til, voksede disse shows tilsvarende til over 40 aktører.

Noter

Litteratur

Eksterne henvisninger 

 Officiel hjemmeside
 Officiel YouTube-kanal
 Toei Kyoto Studio Park - Temapark med optræden, udstillinger og butikker relateret til Pretty Cure.